Alexander Forslund

Alexander Forslund (s. 13. syyskuuta 2001 Kirkkonummi) on suomalainen jääkiekkoilija, joka pelaa Mestis-joukkue Jokereissa. Hän on pelipaikaltaan keskushyökkääjä, mutta Forslund osaa pelata myös laidassa.
Ura.
Juniorivuodet.
Forslund on Espoon Jääklubin kasvatti. Hän siirtyi C-juniori-ikäisenä Espoo Bluesiin. Kaudella 2016–2017 Forslund oli C-nuorten SM-karsinnoissa tehoilla 21+22=43 joukkueensa paras pistemies ja hän jakoi Bluesin sisäisen maalipörssin voiton Roni Hirvosen kanssa. Kaudella 2017–2018 Forslund voitti koko B-nuorten SM-sarjan alku- ja runkosarjan yhteenlasketun piste- ja syöttöpörssin tehoilla 18+43=61. Hänet palkittiin kauden päätteeksi sarjan parhaana hyökkääjänä Esa Peltonen -palkinnolla ja valittiin ensimmäiseen tähdistökentälliseen. Kaudeksi 2019–2020 Blues siirtyi Kiekko-Espoon alaisuuteen ja nimeen. Forslund oli tehoilla 20+23=43 seuran A-nuorten kolmanneksi paras maalintekijä ja neljänneksi paras pistemies.
Huhtikuussa 2020 Forslund teki Pelicansin SM-liigajoukkueen kanssa kaksivuotisen juniorisopimuksen. Hän pelasi kauden 2020–2021 kokonaan seuran U20-joukkueessa, jonka toiseksi paras pistemies Forslund oli Aatu Jämsenin jälkeen tehoilla 17+27=44. Hän jakoi koko U20 SM-sarjan alku- ja jatkosarjan yhteenlasketun pistepörssin viidennen sijan TPS:n Leevi Teissalan kanssa. 
Ensimmäiset miesten pelit Pelicansissa.
Kaudella 2021–2022 Forslund debytoi Pelicansin SM-liigajoukkueessa. Hän teki liigadebyyttinsä runkosarjan toisella kierroksella 15. syyskuuta 2021 vieraissa Mikkelin Jukureita vastaan. Forslund merkittiin Pelicansin nelosketjun vasempaan laitaan Sakke Hämäläisen ja Juuso Jämsenin viereen. Hän sai ottelussa jääaikaa 11.42 minuuttia. Liigauransa avausmaalin Forslund teki 11. helmikuuta 2022 Tapparaa vastaan. Pelicansin urheilutoimenjohtaja Janne Laukkanen valitsi hänet ottelun Alumnien tähtien kolmostähdeksi. Kaikkiaan Forslund pelasi SM-liigassa tulokaskautensa aikana 27 runkosarjaottelua tehopistein 1+3=4. Hän pelasi ison osan kaudestaan myös lainalla Mestis-joukkue Heinolan Peliitoissa tehden 16 runkosarjaottelussa tehot 6+11=17. Huhtikuussa 2022 Forslund teki Pelicansin kanssa kaksivuotisen jatkosopimuksen.
Forslund aloitti kauden 2022–2023 yli-ikäisenä Pelicansin U20-joukkueessa, jossa hän teki runkosarjassa lähes kahden pisteen ottelukohtaisella keskiarvolla 16 ottelussa tehot 5+25=30. Suurimman osan kaudestaan Forslund pelasi kuitenkin lainalla Peliittojen Mestis-joukkueessa, jonne Pelicans lainasi hänet ensimmäisen kerran marraskuussa 2022. Forslund pelasi siellä yli piste per peli-tahdilla 20 runkosarjaottelua tehopistein 5+17=22. Hän ei pelannut kauden aikana otteluakaan Pelicansin SM-liigajoukkueessa. 
Siirtyminen Jokereihin.
Forslund ei jatkanut Pelicansissa enää toista jatkosopimuskauttaan, vaan hän siirtyi kaudeksi 2023–2024 vuoden mittaisella sopimuksella Mestis-joukkue Jokereihin. Forslund valittiin sarjan joulukuun kuukauden pelaajaksi. Hän voitti tehoilla 8+47=55 lopulta koko Mestiksen syöttöpörssin ja Forslund jakoi pistepörssin neljännen sijan IPK:n Ludwig Perssonin kanssa. Hän oli myös Jokereiden paras pistemies. Forslund äänestettiin kauden päätteeksi sarjan ensimmäiseen tähdistökentälliseen. Huhtikuussa 2024 hän teki Jokereiden kanssa vuoden mittaisen jatkosopimuksen. 
Kaudella 2024–2025 Forslund teki Mestiksen runkosarjassa 49 ottelussa 35 tehopistettä. Viidennessä välieräottelussa 19. maaliskuuta 2025 Kiekko-Vantaata vastaan hän teki kaksi maalia ja yhden syöttöpisteen, kun Jokerit voitti ottelun lukemin 4–0 ja eteni finaaleihin otteluvoitoin 4–1. Forslundin ylivoimalla syntynyt avausmaali jäi ottelun voittomaaliksi. Kolmannessa finaaliottelussa 28. maaliskuuta 2025 Iisalmen Peli-Karhuja vastaan hän teki neljä syöttöpistettä ja Forslund teki samalla Mestiksen pudotuspelien yhden kauden syöttöennätyksen, joka oli aiemmin Juuso Rajalan (15 syöttöpistettä kaudella 2014–2015) hallussa. Forslund teki kaikkiaan 12 pudotuspeliottelussa tehot 3+19=22, joilla hän voitti Mestiksen piste- ja syöttöpörssin. Forslundin ottelukohtainen pistekeskiarvo (1.83) oli sarjan paras. Hän jäi myös vain yhden tehopisteen päähän Mestiksen yhden kauden pudotuspelien piste-ennätyksestä, joka oli kahdeksan ottelua enemmän pelanneen Austin Algerin hallussa kaudelta 2023–2024. Forslund voitti myös Mestiksen tehotilaston lukemalla +18, joka oli sarjan historian yhden kauden pudotuspelien paras. Hän voitti Mestiksen mestaruuden. Forslund pelasi myös neljä liigakarsintaottelua tehden yhden syöttöpisteen. Toukokuussa 2025 hän teki Jokereiden kanssa 1+1-vuotisen jatkosopimuksen.